GUWAHATI :  हादोरसायाव सोलिफु दाननि गेजेराव बिसायख'थिनि बार नांदों । गाहायै राज्योनि गंब्रै बिधान सभा बियाबाव खुंथाइ गोहोआव थानाय राजखान्थि दोलो भारतीय जनता पार्ति जों लोगोसे गाहाइ बेरेखा राजखान्थि गोहो कंग्रेस आरो ए आइ उ डि एफ नि दैदेनगिरि मावथि मददगिरिनि गोसोयाव बिसायख'थिनि बार नांनायखौ नुनो मोननाय जादों । देग्लाय गंब्रै बिधान सभा बियाबाव गासै सा 6.78,898 भ'ट होगिरि राज्यो - राजाया गावनि राजखान्थियारि मोनथाइखौ रोखा खालामगोन । बे गंब्रै बिधान सभा बियाबाव सा 20 बिजाथिफोरा बिसायख'थियाव गसंथेदों । बे बाइ इलेक्सना फैगो 21 अक्ट'बराव खुंफुं जागोन आरो 24 अक्ट'बराव बिसायख'थि दावहानि फिथायखौ फोसावगोन होनना खौरां बिजोंनि गेजेरजों फोरमाय जादों । मख'जाथावदि गंब्रै बिधान सभा बियाब ( Legislative Assembly Constituency ) निफ्राय गसंथेदों बिसोरो फारियै बरपेटा जिल्लानि जनिया बियाबनि थाखाय सा गु बिजाथि , सुनितपुरनि राङापारा बियाबनि थाखाय सा बा , सा ब्रै बिजाथिया करिमगन्जनि राताबारिनिफ्राय आरो सनारि बियाबनि फ्राय सानै बिजाथिया गाखोदों । रायखांनो गोनां दि बे गंब्रै बिधान सभा बियाब नि थाखाय गासै गं 830 भ'ट सौग्रा मिरु ( Polling Station Centre ) गायसननाय जागोन । बरपेटा जिल्लानि जनिया बियाबनि थाखाय गासै गं 229 भ'ट सौग्रा मिरु ( Polling Station Centre ) , सराइदेउ जिलानि सनारि आरो करिमगन्ज जिलानि राताबारि ( SC ) नि थाखाय 202 यै आरो सुनितपुर जिलानि राङापारा बिधान सभा बियाब ( Legislative Assembly Constituency ) नि थाखाय गं 197 भ'ट सौग्रा मिरु ( Polling Station Centre ) गायसंनाय जागोन । गुबुन फारसेथिं गुबुन गुबुन राजखान्थियारि बिजिरगिरिफोरनि बादिब्ला खुंफुं जानो गोनां गंब्रै बिधान सभा बियाबाव थोंजोङै राजखान्थियारि बादायलायनायजों मुगा मुगि जुजिगोन । मैखोम माइन'रिटि सुबुं अन्जिमा थानाय बरपेटा जिल्लानि जनिया बियाबाव थोंजोङैनो राज्यो गाहाइ बेरेखा राजखान्थियारि दोलो कंग्रेस आरो ए आइ उ डि एफ नि गेजेरावनो जुजिगोन होनना सम्भावना दं होनना मिजिंथिनाय जादों । आरो गुबुन गंथाम बिधान सभा बियाब फारियै राताबारि , सनारि आरो राङापारायाव थोंजोङैनो भारतीय जनता पार्ति आरो कंग्रेस नि गेजेरावनो गुबै राजखान्थियारि दावहाया नांलायगोन होन्ना खौरां बिजोंजों लोगोसे सरासनस्रा राज्यो - राजानि गेजेराव सावरायज्लाय जादों । मोनसे मोनथिनो हानाय फोथायथाव सुलुंनि बादिब्ला राज्योनि गिबि मन्थ्रि सर्बानन्द सन'वाल बिथांआ फैगो गावनि दोलोआ सायख'नाय बिजाथिनि मददाव फोसावदिंनाय हाबाफारिखौ जागाय जेनसिगोन । बिसायख'थियाव फोसावदिंनायनि फारिलाया फारियै करिमगन्जनि राताबारिनि थाखाय 14 अक्ट'बर , 15 अक्ट'बराव बरपेटा नि जनिया , सुनितपुरनि राङापारा नि थाखाय 17 अक्ट'बर आरो 18 अक्ट'बराव सराइदेउ नि सनारि बिधान सभा बियाब नि फोसावदिं नि सान थि खालामदों । आसाम प्रदेश भारतीय जनता पार्ति सुंद'यै बि जे पि नि सायखनाय बिजाथिखौ सोरखारनि लोगो राजखान्थि गोहो असम गण परिषद आरो बर'लेण्ड पिपल्स फ्रन्टनि दैदेनगिरि मददगिरिफोराबो मदद खालामगोन होनना बुंथिदों । मख'जाथावदि दानि साब्रै एम एल ए ( Sitting Four MLAs ) मोना गावनि बिबानसम जोबस्लाबैयावनो देग्लाय नि एप्रिलाव खुंफुं जालांनाय ल'क सभा बिसायख'थियाव देरहानानै सांसद महरै सायख' जादोंमोन । उनाव बै गंब्रै मासिया उदां ( Vacant ) जाना दंमोन । सांसद महरै संसदनि दरबाराव आगान सुरलांनाय साब्रै सुबुं थान्दै मोना फारियै सनारीनि बि जे पि नि एम एल ए तपन कुमार गगैया जरहाट ल'क सभा बियाबनिफ्राय , जेराव राङापारनि एम एल ए पल्लब लचन दास तेजपुरनिफ्राय , राटाबारि बियाबनि एम एल ए कृपानाथ माल्लाया करिमगन्ज बियाब निफ्राय , जनिया बियाबनि कंग्रेस एम एल ए आब्दुल खालेका बरपेटा ल'क सभा बियाबनिफ्राय सायख' जादोंमोन ।   
गिबि मन्थ्रि सर्बानन्द सन'वाला 14 अक्ट'बरनिफ्राय दोलोनि थिसननाय बिजाथिनि मददजों फोसावदिंगोन